偈頌三十首  其二四
作者：釋印肅
朝代：宋

paragraphs: 圓應牛，經劫沒人收。
若不遇人，虛度春秋。
如今橫穿鼻孔，水草皆休。
有時放，有時收。
隨分納些些，自性優游。
獨奈何，勞別討，混跡應不迷流。
不許犯他苗稼，也犁他田丘。
飽飲雪山肥膩，一頓更不他求。
眉毛眼睫，動轉綢繆。
試問溈山水牯牛，有甚風流。
向左膊上書字，著甚來由。
任你千般引□，不肯回頭。
不如卧雲枕月，運氣常周。
假使銀蹄金角，氣射斗牛。
居吾腹內，不得出頭。
吞底乃刀山劍樹，業到解散枯髏。
誰知體如巨海，妄起浮漚。
風擊漚生，漚滅何愁。
湛然智海喻真牛，圓應頭頭豈用修。